באופן מסורתי, בכל הקשור לדפוסי הצבעותיה, שוודיה תומכת ונתמכת על ידי המדינות הסקנדינביות: פינלנד, נורווגיה, דנמרק ואיסלנד. בשנת 1998 שוודיה העניקה את מירב הנקודות לנורווגיה, בשנת 1999 העניקה את מירב הנקודות לאיסלנד, בשנת 2000 העניקה את מירב הנקודות לדנמרק, בשנת 2003 העניקה 12 נקודות לנורווגיה, בשנת 2008 שוודיה העניקה 12 נקודות לנורווגיה וב-2009 היא שוב העניקה את מירב הנקודות לנורווגיה. בפעם הראשונה בהיסטוריית התחרות, בשנת 2006, שוודיה העניקה 12 נקודות לפינלנד. כמו כן, בשנת 2007, שוודיה העניקה שוב לפינלנד 12 נקודות. יחסי שוודיה והמדינות הסקנדינביות באירוויזיון הם דוגמה אחת מני רבות של הצבעה בין מדינות שיש להן קשרים גאוגרפיים, היסטוריים, פוליטיים או תרבותיים, כמו מדינות סקנדינביה, מדינות הבלקן, המדינות הבלטיות, והמדינות הסובייטיות לשעבר. באופן מפתיע, שוודיה נוהגת להעניק בשנים האחרונות את מירב הנקודות שלה למדינות שאינן חלק מסקנדינביה: בשנת 2010 היא העניקה את מירב הנקודות לגרמניה, בשנת 2011 לאירלנד, בשנת 2012 לקפריסין, בשנת 2014 לאוסטריה, בשנים 2015-2016 לאוסטרליה, בשנת 2017 לפורטוגל ובשנת 2018 לקפריסין. בשנים האחרונות, רק בשנת 2013 בחרה שוודיה להעניק את מירב הנקודות שלה למדינה סקנדינבית, נורווגיה, שהיא גם המדינה הסקנדינבית הנתמכת ביותר על ידי שוודיה, שהעניקה לה לא פחות מ-5 פעמים את מירב הנקודות שלה משהחלה שיטת ה"טלווטינג".